
	Lietuvos eksportuotojams aktuali informacija


	2027 07 01
	Nuo 2026 m. liepos 1 d. Norvegijoje įsigaliojo Viešųjų pirkimų įstatymo pakeitimai, kuriais siekiama supaprastinti viešųjų pirkimų procedūras. Svarbiausi pakeitimai:
· Padidinta mažos vertės pirkimų riba – įstatymas bus taikomas tik pirkimams nuo 500 000 NOK (be PVM), vietoje ankstesnės 100 000 NOK ribos. 
· Saugumas ir pasirengimas ekstremalioms situacijoms tapo atskira įstatymo nuostata. Perkančiosios organizacijos privalės į šiuos aspektus atsižvelgti planuodamos ir vykdydamos viešuosius pirkimus. 
· Socialiniai reikalavimai (darbo užmokestis, darbo sąlygos, pameistrystė ir kt.) sujungti į vieną įstatymą, todėl reglamentavimas taps aiškesnis ir lengviau taikomas. 
· Išlieka pagrindinis reikalavimas, kad klimato ir aplinkosaugos kriterijams viešuosiuose pirkimuose būtų skiriama apie 30 % vertinimo svorio. 
· Toliau galios reikalavimai dėl žmogaus teisių ir deramų darbo sąlygų užtikrinimo tiekimo grandinėse. 
· Įvedama galimybė nustatyti standartizuotus minimalius klimato ir aplinkosaugos reikalavimus. 
· Perkančiosioms organizacijoms nustatoma pareiga turėti viešųjų pirkimų strategiją ir procedūras, kurios užtikrintų svarbių visuomenės interesų įgyvendinimą. 
· Įstatyme įtvirtinama nuostata, skatinanti inovacijas, pabrėžiant viešųjų pirkimų vaidmenį diegiant naujus sprendimus. 
Šie pakeitimai yra pirmasis platesnės viešųjų pirkimų sistemos reformos etapas. 
	The amendments to the Public Procurement Act enter into force – will make procurement easier - regjeringen.no
	

	2026 07 09
	Nuo 2026 m. liepos 1 d. ES įvedė muitus mažos vertės siuntoms iš ne ES šalių. Ši priemonė, dažnai vadinama „Temu muitu“, skirta reaguoti į sparčiai augančią prekybą per tarptautines elektroninės prekybos platformas.
Norvegijos įmonių siunčiamos mažos vertės siuntos į ES ir toliau galės būti atleidžiamos nuo muito pagal EEE susitarimą, jei bus įrodyta, kad prekės yra EEE kilmės, ir importuojant į ES bus taikoma įprasta muitinės procedūra. Nors muitų lengvata Norvegijos prekėms išlieka, naujos ES muitinės taisyklės gali padidinti administracinę naštą ir išlaidas Norvegijos verslui. Nuo liepos 1 d. prekių kilmė turi būti patvirtinama taikant įprastą muitinės procedūrą, todėl nebegalima naudotis anksčiau galiojusia supaprastinta tvarka, taikyta siuntoms, kurių vertė neviršijo 150 eurų.
Taip pat Norvegijoje svarstoma galimybė įvesti panašias priemones mažos vertės siuntoms, importuojamoms į Norvegiją.

	Q&A on how the EU's new customs duty on low-value shipments affects Norway ("Temu Tariff") - regjeringen.no
	

	2026 07 15
	Norvegijos Gynybos ministerija pranešė, kad Europos gynybos pramonės programa (EDIP) bus įtraukta į Europos ekonominės erdvės (EEE) susitarimą. Tai suteiks Norvegijos gynybos pramonei galimybę aktyviau dalyvauti Europos rinkoje ir gauti ES paramą gamybos pajėgumams didinti. Gynybos ministras Tore O. Sandvik pabrėžė, kad Norvegija galės bendradarbiauti su ES didinant pažangių karinių sprogmenų ir raketų variklių gamybą, kurios ypač reikia Ukrainai, o Norvegijos gamintojai galės atlikti svarbų vaidmenį.
	NMoD
	

	Investicijoms pritraukti į Lietuvą aktuali informacija

	2026 07 08
	Norvegija ir Lietuva Ankaroje pasirašė susitarimo memorandumą (MoU), kuriuo siekiama stiprinti bendradarbiavimą standartizuotų laivų srityje. Dokumentas sudaro pagrindą galimam Lietuvos dalyvavimui Norvegijos vadovaujamoje standartizuotų laivų programoje bei galimam Norvegijoje sukurtų laivų įsigijimui Lietuvos ginkluotosioms pajėgoms. Pasak Norvegijos gynybos ministro Tore O. Sandviko, bendri standartizuoti laivai padėtų sumažinti išlaidas, pagerintų sąveikumą tarp sąjungininkų ir supaprastintų mokymą, eksploatavimą bei priežiūrą.
	https://www.regjeringen.no/en/whats-new/signerte-avtale-med-litauen-om-standardiserte-fartoy/id3168944/
	


	Lietuvos verslo plėtrai aktuali informacija

	2026 07 08
	Norvegijos gynybos pramonė sparčiai plečiasi. Bendrovės Nammo generalinis direktorius M. Brandtzægas paskelbė, kad per artimiausius 2–3 metus įmonė investuos 12 mlrd. NOK – tiek pat, kiek buvo investuota per ankstesnius 40 metų. Maždaug trečdalį šių investicijų finansuoja ES. Iki 2029 m. Raufoso gamykloje planuojama sukurti 1 000 naujų darbo vietų. Pasak M. Brandtzægo, karas Ukrainoje įžengė į naują etapą – dabar tai pirmiausia pramoninių pajėgumų ir technologijų vystymo varžybos. Ankaroje vykusiame NATO gynybos pramonės forume dalyvavo ir Kongsberg vadovas E.Lie, kuris pranešė, kad bendrovė tieks kovos valdymo sistemas ir jutiklius Kanados užsakomiems Norvegijos–Vokietijos povandeniniams laivams. Be to, Norvegija, JAV, Jungtinė Karalystė ir kitos Europos šalys bendradarbiaus plėtojant ir eksportuojant NSM ir JSM raketas.
Norvegijos gynybos ministras Tore O. Sandvikas pabrėžė, kad Europoje prasidėjo naujas gynybos investicijų etapas, tačiau kartu išlieka poreikis labiau standartizuoti skirtingų šalių gynybos sistemas, siekiant efektyvesnio bendradarbiavimo.
	Nammo to invest NOK 12 billion
	

	2026 07 28
	JAV paskelbė naujus muitų tarifus prekėms iš kelių šalių, įskaitant Norvegiją. Nuo šiol norvegiškoms prekėms, kurioms taikoma ši priemonė, bus taikomas papildomas 12,5 proc. tarifas. Jis pakeičia ankstesnį visuotinį 10 proc. papildomą tarifą, kuris nustojo galioti 2026 m. liepos 24 d. JAV teigia, kad naujas tarifas nustatytas dėl to, jog, jų vertinimu, Norvegija ir kitos šalys neturi pakankamų draudimų importuoti prekes, pagamintas naudojant priverstinį darbą. Norvegijos užsienio reikalų ministras Espenas Barthas Eide atmetė šį argumentą ir pareiškė, kad Norvegija nesutinka su vienašališku JAV sprendimu taikyti muitus. Norvegija taip pat teigia, kad neturėtų būti taikomi skirtingi tarifai Norvegijai ir ES. Kadangi pagal EEE susitarimą Norvegija turi įgyvendinti tas pačias taisykles kaip ES, ji ketina įvesti tokį patį draudimą prekėms, pagamintoms naudojant priverstinį darbą, ne vėliau nei jis įsigalios ES. ES reglamentas šiuo klausimu turėtų įsigalioti 2027 m. gruodį. Norvegijos vyriausybė toliau ketina ginčyti JAV sprendimą ir siekti, kad Norvegijos eksportuotojams būtų sudarytos ne mažiau palankios sąlygos nei kitų šalių konkurentams. Ypač svarbi JAV rinka yra Norvegijos jūros gėrybių sektoriui. Apskaičiuota, kad apie 67 proc. JAV importo iš Norvegijos bus paveikta naujo 12,5 proc. papildomo tarifo. Norvegijos vyriausybė planuoja susitikti su verslo atstovais ir socialiniais partneriais, kad aptartų situaciją ir galimą poveikį eksportui. Be to, JAV atlieka kitą tyrimą pagal 301 straipsnį dėl pramonės perteklinių pajėgumų, kuris taip pat apima Norvegiją ir ES. Šis tyrimas ateityje gali lemti papildomus muitų tarifų didinimus.
	https://www.regjeringen.no/en/whats-new/the-us-introduces-a-new-tariff-rate-on-goods-from-norway/id3169293/
	

	Lietuvos turizmo sektoriui aktuali informacija

	2026 07 01
	Vyriausybė pristatė keturias naujas priemones, skirtas užtikrinti saugesnį, kokybiškesnį ir tvaresnį turizmą.
1. Lankytojų mokestis. Savivaldybės, patiriančios didelį turistų srautą, nuo 2027 m. sausio 1 d. galės taikyti apgyvendinimo mokestį. Surinktos lėšos bus naudojamos viešajai infrastruktūrai finansuoti. Kruizinių laivų mokestį planuojama įvesti taip pat nuo 2027 m. pradžios. 
2. Nauja darbo grupė gamtos turizmo sektoriui, kuri peržiūrės gamtos turizmo paslaugų teikėjams taikomą reguliavimą ir pasiūlys priemones, stiprinančias saugumą, teisės aktų laikymąsi bei tvarią sektoriaus plėtrą. Daug dėmesio bus skiriama kovai su nesąžiningais paslaugų teikėjais ir turistų srautų keliamais iššūkiais vietos bendruomenėms. 
3. Gidų sertifikavimo sistema. Parengtas nacionalinis gidų kompetencijos standartas (NS 11011), apibrėžiantis būtinas žinias ir įgūdžius. Toliau bus kuriamas oficialus sertifikavimo standartas, kuris leis gidams nepriklausomai patvirtinti savo kvalifikaciją. Tikimasi, kad sertifikavimo sistema pradės veikti pirmąjį 2027 m. pusmetį. 
4. Skaitmeninis apgyvendinimo mokesčio administravimas, siekiant sukurti bendrą skaitmeninę sistemą apgyvendinimo mokesčiui rinkti. Tai turėtų sumažinti administracinę naštą tiek savivaldybėms, tiek turizmo verslui. 
Turizmas yra penkta pagal dydį Norvegijos eksporto šaka, turinti didelį potencialą plėtoti pelningą, ištisus metus veikiantį ir tvarų turizmą. Šios priemonės yra platesnės Vyriausybės strategijos dalis, siekiant užtikrinti konkurencingą ir tvarų turizmo Turizmo veiksmų planą Vyriausybė ketina pristatyti 2026 m. rudenį.

	Four new measures will make tourism safer, better and more sustainable - regjeringen.no
	

	Lietuvos ekonominiam saugumui aktuali informacija 

	2026 07 17
	Norvegijos uostuose Kirkenese ir Båtsfjorde kilo kuro trūkumas dėl išaugusio rusijos laivų bunkeriavimo (papildymo kuru). Įspėjama, kad tai gali kelti grėsmę vietos žvejybos laivynui ir bendram pasirengimui, nes kai kurie rusų laivai atplaukia tiesiai iš Murmansko vien tik papildyti kuro atsargų ir grįžta atgal. Opozicijos partijos – Konservatoriai, Liberalai ir Žalieji (MDG) – aštriai kritikuoja vyriausybę ir reikalauja, kad vyriausybė nedelsdama įvertintų, ar toks bunkeriavimas nepažeidžia sankcijų rusijai, bei įspėja apie žvejybos laivų keliamą šnipinėjimo bei sabotažo riziką. Liberalų lyderė Guri Melby ir MDG pareigas einanti lyderė Ingrid Liland reikalauja nedelsiant uždaryti uostus rusijos laivams, teigdamos, kad tai prieštarauja Norvegijos paramai Ukrainai – juolab kad Ukraina intensyviai atakuoja rusijos naftos infrastruktūrą, siekdama susilpninti jos karo mašiną. Vyriausybė atmeta kaltinimus. Valstybės sekretorė Ragnhild Syrstad (Darbo partija) teigia, kad didžioji dalis kuro paklausos buvo iš patikimų Norvegijos subjektų, o rusijos laivams parduoti kuro kiekiai buvę santykinai nedideli ir atitinkantys įprastą veiklą. Ji pridūrė, kad kuro trūkumas jau išspręstas ir kad vyriausybė stiprins kuro pasirengimą Šiaurės Norvegijoje.
	The Ukraine War, Russia | Russian vessels empty Norwegian ports of fuel: "Serious"
	

	
	Norvegijos finansų ministras Jensas Stoltenbergas dalyvavo ES finansų ministrų darbo vakarienėje, kur aptarė ekonomikos, saugumo ir energetikos tarpusavio ryšį. Jis pabrėžė, kad karai ir geopolitiniai konfliktai didina ekonomikų pažeidžiamumą, o tokie įvykiai kaip Rusijos energetinis spaudimas Europai, situacija Hormūzo sąsiauryje ir dirbtinio intelekto plėtra rodo, jog ekonominiai ir saugumo sprendimai tampa vis labiau susiję. Prieš susitikimą Stoltenbergas su Tarptautinės energetikos agentūros vadovu Fatihu Birolu aptarė pasaulinį energetinį saugumą ir pabrėžė, kad Norvegija išlieka patikima Europos dujų tiekėja, užtikrinanti apie 30 proc. Europos dujų poreikio.
	
	

	2026 07 31
	„Energi og Klima“ praneša, kad Vyriausybė susivienijo su naftos ir dujų pramone, ragindama ES iš naujo apsvarstyti jos metano reglamentą. Nuo kitų metų pradžios ES naftos ir dujų importuotojams bus taikomi nauji reikalavimai po to, kai ES įvedė griežtesnes metano emisijų dokumentavimo taisykles. Importuotojams, kurie nesilaikys dokumentavimo reikalavimų, gali būti skiriamos baudos iki 20 % jų metinės apyvartos. Tačiau pirmadienį paaiškėjo, kad Europos Komisija pasiūlė 3 metams – iki 2030 m. – atidėti sankcijų taikymo pradžią. Elektroniniame laiške „Energi og Klima“ Energetikos ministerijos valstybės sekretorius Snorre Erichsen Skjevrak teigė, kad metano reglamento įgyvendinimas gali lemti didesnes sąnaudas, mažesnį dujų eksportą ir didesnes emisijas. Tai nebūtų naudinga niekam. Todėl Norvegija rekomenduos ES iš naujo peržiūrėti šį reglamentą. Jis pabrėžė, kad metano emisijos iš Norvegijos naftos ir dujų gavybos yra reguliuojamos jau kelis dešimtmečius ir išlieka „labai mažos“. Pastaba: Norvegija dar nėra nusprendusi, ar metano reglamentas patenka į EEE susitarimo taikymo sritį, todėl dar nepradėjo jo perkėlimo į Norvegijos teisę proceso.
	Da p5
	

	2026 07 27
	„Rare Earths Norway“ (REN) skundžiasi, kad valstybės leidimų gavimo procesas Fen telkinio Telemarke plėtrai trunka per ilgai. Įmonė jau investavo daugiau nei 300 mln. NOK ir laukia, kol Vyriausybė užbaigs planavimo bei teritorijų zonavimo procedūras, būtinas kasybos pradžiai. REN teigia, kad tyrimai patvirtino, jog Fen telkinyje yra didžiausi Europoje nustatyti retųjų žemių elementų ištekliai, o tikrasis telkinio mastas gali būti dar didesnis. Bendrovės vadovas Alf Reistad pabrėžia, kad projekto strateginė reikšmė nuo 2016 m. labai pasikeitė: iš pradžių pagrindinis dėmesys buvo skiriamas žaliajai transformacijai (pvz., vėjo turbinoms ir elektromobiliams), tačiau dabar vis daugiau dėmesio skiriama gynybai, nes pažangios karinės technologijos neįmanomos be retųjų žemių elementų. Skaičiuojama, kad kiekvieni vėlavimo metai įmonei kainuoja apie 100 mln. NOK, tačiau didžiausia rizika yra prarasti galimybę pasinaudoti Europos finansavimo programomis, skirtomis svarbiausių mineralų tiekimo grandinėms stiprinti.  REN planuoja požeminę kasyklą, sujungtą penkių kilometrų tuneliu su perdirbimo gamykla, o ne didelį atvirą karjerą. Vis dėlto bendrovė pabrėžia, kad komercinė projekto sėkmė priklausys ir nuo valstybės paramos, nes retųjų žemių elementų kainas stipriai veikia Kinija. Dėl to naujiems rinkos dalyviams, tokiems kaip REN, sunku konkuruoti be kainų garantijų ar kitų rizikos pasidalijimo mechanizmų.
	e24.no
	

	Bendra ekonominė informacija

	2026 07 15
	Birželį infliacija Norvegijoje siekė 2,7 proc. – tai didžiausias sumažėjimas nuo 2024 m. birželio. Gegužę infliacija buvo 3,4 proc. Infliacijos kritimą birželį iš dalies lėmė akcijos ir nuolaidų kampanijos, susijusios su futbolo pasaulio čempionatu, ypač sumažinusios elektronikos prekių kainas. Ekspertai teigia, kad prieš priimant sprendimus dėl pinigų politikos reikės sulaukti ir liepos mėnesio infliacijos duomenų.
	Core inflation ended at 2.7 per cent in June – E24
	

	2026 07 15
	Norvegijos statistikos tarnyba skelbia, kad birželį Norvegija eksportavo prekių už 158,3 mlrd. NOK – tai yra 12,5 proc. daugiau nei tuo pačiu laikotarpiu praėjusiais metais. Tuo pat metu šalies importas siekė 96,4 mlrd. NOK, todėl susidarė 61,9 mlrd. NOK prekybos perteklius. Palyginti su 2025 m. birželiu, jis padidėjo net 32,1 proc.
Didžiausią įtaką eksporto augimui turėjo energetikos ištekliai:
Gamtinių dujų eksportas sudarė 52 mlrd. NOK – tai 26,9 proc. daugiau nei prieš metus. Dujų kainos pakilo 12 proc., o eksporto kiekiai padidėjo 8,8 proc.
Naftos eksportas siekė 36,4 mlrd. NOK, arba 4,9 proc. daugiau nei pernai. Vidutinė naftos kaina buvo 731 NOK už barelį.
Žuvies eksportas sudarė 13,7 mlrd. NOK – augimas siekė 7,8 proc., daugiausia dėl didesnių pajamų iš lašišų pardavimo.
Bendrai birželio rezultatai rodo stiprų Norvegijos eksporto augimą, kurį labiausiai skatino aukštesnės energijos išteklių kainos ir didesnė paklausa užsienio rinkose.
	Trade surplus increased by 32 per cent in June - E24 Børs
	

	2026 07 31
	Norvegijos bendras nedarbo lygis nuo vasario mėnesio kas mėnesį nuosekliai didėjo, rodo Norvegijos darbo ir gerovės direktoratas (NAV) paskelbti duomenys. Liepą nedarbo lygis pakilo iki 2,1 proc., tai atitinka 64 tūkst. žmonių – 400 daugiau nei birželį, pakoregavus duomenis atsižvelgiant į įprastus sezoninius svyravimus. Didžiausias nedarbo lygis užfiksuotas Osle ir Østfold – atitinkamai 2,9 proc. ir 2,8 proc. NAV duomenys taip pat rodo, kad 52 proc. bedarbių Osle darbo neturi šešis mėnesius ar ilgiau. Be visoje šalyje registruotų visiškai bedarbių, dar 18 400 žmonių buvo registruoti kaip iš dalies bedarbiai, o dar 9 600 darbo ieškančių asmenų dalyvavo užimtumo programose. Tai sudaro atitinkamai 0,6 proc. ir 0,3 proc. darbo jėgos. Didžiausias nedarbo lygis fiksuojamas 30–39 metų amžiaus grupėje – 2,8 proc.
	Aft 1/8 p18
	

	2026 07 28
	E24 praneša, kad Norvegija pateikė du viešų konsultacijų atsakymus JAV prekybos atstovo biuro (USTR) atliekamuose tyrimuose. Šie tyrimai jau lėmė 12,5 % muitą Norvegijai dėl tariamo nepakankamo reguliavimo prieš priverstinį darbą tiekimo grandinėse ir gali lemti papildomus muitus Norvegijos prekėms dėl tariamo struktūrinio perteklinio pajėgumo. Norvegijos vyriausybė savo atsakymuose pirmiausia kritikuoja teisinį tyrimo pagrindą ir išreiškia „rimtą susirūpinimą“ dėl USTR sprendimo remtis JAV prekybos įstatymo 301 straipsniu. Norvegijos teigimu, tokie prekybos ginčai turėtų būti sprendžiami per Pasaulio prekybos organizaciją (PPO), kuri suteikia konsultacijų ir teisiškai privalomų ginčų sprendimo mechanizmus. USTR teigia, kad Norvegijos prekybos perteklius, augantis jūros gėrybių eksportas, mažėjantis pramonės pajėgumų panaudojimas ir, jos nuomone, dirbtinai silpna valiuta rodo struktūrinį perteklinį pajėgumą. Norvegija atmeta USTR argumentus ir remiasi JAV šaltiniais, įskaitant Nacionaliniu žuvininkystės institutu (NFI), kuris teigia, kad jūros gėrybių sektoriuje nėra struktūrinio perteklinio pajėgumo. Norvegija taip pat kaltina JAV taikant skirtingus ekonominių rodiklių vertinimo standartus: pavyzdžiui, apie 75 % siekiantis pramonės pajėgumų panaudojimas Norvegijoje laikomas perteklinės gamybos ženklu, o panašus rodiklis JAV vertinamas kaip įrodymas, kad Amerikos pramonei daroma žala.
Norvegija taip pat atmeta USTR teiginį, kad jos naftos pajamų valdymas lemia dirbtinai silpną kroną. Vyriausybė pažymi, kad JAV Iždo departamentas, taikydamas savo valiutų manipuliavimo kriterijus, nėra priskyręs Norvegijos prie valiutą manipuliuojančių šalių. Be to, Norvegija argumentuoja, kad jos aukšti mokesčiai, griežtas reguliavimas ir ribotos valstybės subsidijos kaip tik mažina, o ne skatina perteklinę gamybą. Ji nurodo 78 % mokestį naftos gavybai, 47 % mokestį akvakultūrai, aukštą anglies dioksido kainodarą, didelius darbo kaštus, stiprią profesinių sąjungų įtaką ir EEE taisykles, ribojančias valstybės pagalbą. Pasak Norvegijos, šios sąlygos verčia įmones veikti rinkos sąlygomis ir apsunkina perteklinių gamybos pajėgumų kūrimą. Norvegijos užsienio reikalų ministras Espenas Barthas Eide pabrėžė, kad vis dar neaišku, kokią išvadą USTR padarys dėl šio klausimo.
	e24.no
	

	2026 07 21
	„Aftenposten“ mini 60-ąsias pirmojo Norvegijos žvalgybinio naftos gręžinio metines. Šis gręžinys buvo išgręžtas 1966 metais bendrovės „Esso“, o leidinys apžvelgia, kaip naftos pramonė pakeitė visą šalį. Nors pirmasis gręžinys buvo nesėkmingas ir naftos nerasta, vėlesni atradimai – ypač Ekofisko telkinys 1969 metais – davė pradžią naftos pramonei, kuri sukūrė milžinišką ekonominę naudą, pakeitė valstybės finansų sistemą ir tapo vienu iš pagrindinių Norvegijos plataus masto gerovės valstybės ramsčių. Šiuo metu Norvegijos vyriausybinis pensijų fondas „Global“ (vadinamasis Naftos fondas) vertinamas maždaug 22 trilijonais Norvegijos kronų. Dėl to Norvegijos viešieji finansai yra vieni stipriausių pasaulyje. Žvelgiant į ateitį, laikraštis pažymi, kad naftos ir dujų gavyba jau pasiekė aukščiausią lygį ir iki 2050 metų turėtų reikšmingai sumažėti. Politinės diskusijos tęsiasi dėl to, ar, atsižvelgiant į klimato tikslus, reikėtų tęsti naujų telkinių žvalgymą. Tuo pat metu ekonomistai pabrėžia, kad Norvegijos turtas vis labiau priklauso ne nuo dabartinės naftos gavybos, o nuo investicijų grąžos, gaunamos iš praeityje sukauptų pajamų iš naftos sektoriaus. Tai rodo laipsnišką perėjimą nuo ekonomikos, paremtos naftos išgavimu, prie ekonomikos, kurią palaiko sukauptas finansinis turtas.
	Aft pp18-19; VG p13

